Jón Hákon Halldórsson skrifar 22. janúar 2011 13:07 Dómari í Bretlandi hefur dæmt að staðgöngumóðir sem ákvað að ganga með barn fyrir par skuli halda barninu . Konan samþykkti að ganga með barnið fyrir parið en snerist svo hugur og vildi ekki láta það af hendi . Dómarinn komst að þeirri niðurstöðu að það þjónaði hagsmunum barnsins , sem er stúlka og kölluð T , best ef staðgöngumóðirin tæki að sér uppeldi hennar . „ Að mínu mati eru skýr tengsl milli móður og barns . Að taka barnið úr umsjá móðurinnar myndi valda miklum sársauka . Ég held að móðirin sé best til þess fallin að sinna þörfum T og koma til móts við tilfinningar hennar , " sagði Justin Baker dómari þegar hann útskýrði niðurstöðu sína fyrir fjölmiðlum .